text: La situació laboral a la Casa dels Avis tensa el debat del ple de juliol de Sant Sadurní - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports
  1 Agost, 2019, 09:53
  La situació laboral a la Casa dels Avis tensa el debat del ple de juliol de Sant Sadurní
  Dimarts es va celebrar el ple ordinari del mes de juliol de l'Ajuntament de Sant Sadurní, darrera sessió abans de les vacances d'agost. La moció presentada per la CUP en relació al model de gestió de la Casa dels Avis i les condicions del personal que hi treballa va ser el principal punt de fricció. El ple va comptar amb les absències per motius de salut de la regidora del PSC, Erika Ruiz i per raons personals, del regidor d'ERC, Carles Del Amor.
  El plenari va arrencar amb l'aprovació del compte general de l'exercici 2018, un tràmit que va rebre el suport de les dues formacions del govern, ERC i Junts per Sant Sadurní, a més d'En Comú, mentre la resta de forces s'hi van abstenir. També va donar llum verda a la modificació de l'ordenança de preus públics del servei de turisme i, en concret, a l'ajustament en els tiquets, ja que en la propera edició s'igualarà el preu dels tiquets de gastronomia i de cava a 6 euros. El nou regidor de Promoció Turística, Ton Amat, va adduir a la voluntat d'agilitzar la gestió de venda i el lliurament de tiquets als estands, i va remarcar la voluntat de reforçar la gastronomia local i introduir canvis importants en la fira a partir de l'any vinent. L'oposició, que s'hi va abstenir, va dirigir la seva queixa a repensar la mostra més enllà de petits canvis de preu, així com impulsar una evolució que consideren molt necessària.
  També van prosperar una petita bateria de modificacions de crèdit que han de servir per ajustar les partides del cost real del Casal d'Estiu, una vegada s'han tancat les inscripcions del servei, així com per a la renovació de les torres d'il·luminació del camp de futbol, aprofitant una subvenció de la Diputació de Barcelona, i també per revisar la partida de retribucions i compensacions dels càrrecs electes amb motiu de les diverses eleccions celebrades enguany i els diversos plens de tràmit que han hagut de celebrar-se. La CUP va votar en contra de la modificació de la partida del Casal d'Estiu adduïnt a les demandes desateses i formulades per les famílies per tal d'oferir una cinquena setmana subvencionada de l'activitat. El govern va manifestar la intenció de dur-ho a terme l'any vinent.
  En relació a l'enllumenat del camp de futbol, el regidor d'Urbanisme, Xavier Rodríguez, va explicar que l'Ajuntament accedirà a una subvenció de la Diputació de Barcelona de 52.000 euros que, afegits a l'aportació municipal, permetran renovar la instal.lació per models LED, que oferiran una millor qualitat i potència lumínica, a banda d'un estalvi energètic. Els grups de l'oposició van insistir al govern en planificar un projecte global d'inversions al camp de futbol i la zona esportiva per tal de garantir una remodelació ordenada dels equipaments.